CELEX: 32016D2240
Language: lt
Date: 1481500800000
Title: 2016 m. gruodžio 12 d. Tarybos sprendimas (BUSP) 2016/2240, kuriuo iš dalies keičiamas Sprendimas 2012/389/BUSP dėl Europos Sąjungos regioninių jūrinių pajėgumų stiprinimo Somalio pusiasalyje misijos (EUCAP NESTOR)

13.12.2016   
            
            
               LT
            
            
               Europos Sąjungos oficialusis leidinys
            
            
               L 337/18
            
         TARYBOS SPRENDIMAS (BUSP) 2016/2240
   2016 m. gruodžio 12 d.
   kuriuo iš dalies keičiamas Sprendimas 2012/389/BUSP dėl Europos Sąjungos regioninių jūrinių pajėgumų stiprinimo Somalio pusiasalyje misijos (EUCAP NESTOR)
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnį, 42 straipsnio 4 dalį ir 43 straipsnio 2 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi,
   
               (1)
            
            
               2012 m. liepos 16 d. Taryba priėmė Sprendimą 2012/389/BUSP (1) dėl Europos Sąjungos regioninių jūrinių pajėgumų stiprinimo Somalio pusiasalyje misijos (EUCAP NESTOR);
            
         
               (2)
            
            
               2014 m. liepos 22 d. Taryba priėmė Sprendimą 2014/485/BUSP (2), kuriuo iš dalies keičiamas Sprendimas 2012/389/BUSP ir EUCAP NESTOR pratęsiama iki 2016 m. gruodžio 12 d.;
            
         
               (3)
            
            
               atlikus holistinę ir visapusišką strateginę veiklos pagal BSGP Somalyje ir Somalio pusiasalyje peržiūrą padaryta išvada, kad EUCAP NESTOR turėtų sutelkti dėmesį į Somalį, o šios misijos pavadinimas turėtų būti atitinkamai pakeistas į EUCAP Somalia, jos įgaliojimai turėtų būti atitinkamai pritaikyti ir pratęsti iki 2018 m. gruodžio mėn.;
            
         
               (4)
            
            
               Sprendimas 2012/389/BUSP, įskaitant, jei būtina, misijos užduotis ir tikslus, turėtų būti peržiūrėtas 2017 m.;
            
         
               (5)
            
            
               laikotarpiui iki 2016 m. gruodžio 12 d. nustatytos orientacinės sumos pakanka laikotarpiui iki 2017 m. vasario 28 d. padengti, kai turėtų būti gauta išsamios informacijos apie naujo požiūrio finansinius poreikius, kad būtų galima nustatyti orientacinę sumą kitam laikotarpiui,
            
         PRIĖMĖ ŠĮ SPRENDIMĄ:
   1 straipsnis
   Sprendimas 2012/389/BUSP iš dalies keičiamas taip:
   
               1)
            
            
               pavadinime ir visame tekste pavadinimas „EUCAP NESTOR“ pakeičiamas „EUCAP Somalia“;
            
         
               2)
            
            
               1 straipsnis pakeičiamas taip:
               „1 straipsnis
               Misija
               Sąjunga įsteigia Pajėgumų stiprinimo Somalyje misiją (EUCAP Somalia).“;
            
         
               3)
            
            
               2 straipsnis pakeičiamas taip:
               „2 straipsnis
               Misijos tikslas
               EUCAP Somalia tikslas – padėti Somaliui stiprinti jūrų saugumo gebėjimus, kad jis galėtų veiksmingiau užtikrinti jūrų teisės vykdymą.“;
            
         
               4)
            
            
               3 straipsnis pakeičiamas taip:
               „3 straipsnis
               Tikslai ir užduotys
               1.   Kad pasiektų 2 straipsnyje nurodytą misijos tikslą, EUCAP Somalia:
               
                           a)
                        
                        
                           stiprina Somalio civilinės jūrų teisės vykdymo užtikrinimo gebėjimus vykdyti veiksmingą jūrų valdymą savo pakrantės zonoje, vidaus vandenyse, teritorinėse jūrose ir išskirtinėse ekonominėse zonose;
                        
                     
                           b)
                        
                        
                           visų pirma, stiprina Somalio gebėjimus vykdyti žvejybos inspektavimą/žvejybos reikalavimų vykdymo užtikrinimą, užtikrinti paiešką ir gelbėjimą jūroje, kovoti su kontrabanda ir su piratavimu, ir saugoti pakrantės zoną (sausumoje ir jūroje);
                        
                     
                           c)
                        
                        
                           siekia šių tikslų remdama Somalio valdžios institucijas plėtojant būtinus teisės aktus ir kuriant teismines institucijas, taip pat teikiant reikalingą mentorystės, konsultavimo bei mokymo veiklą ir įrangą Somalio civilinės jūrų teisės teisėsaugos subjektams.
                        
                     2.   Tiems tikslams pasiekti EUCAP Somalia veikia laikydamasi veiklos gairių ir užduočių, nustatytų Tarybos patvirtintuose veiklos planavimo dokumentuose.
               3.   EUCAP Somalia nevykdo jokios vykdomosios funkcijos.“;
            
         
               5)
            
            
               13 straipsnio 1 dalies paskutinė pastraipa pakeičiama taip:
               „Orientacinė finansavimo suma, skirta su EUCAP Somalia susijusioms išlaidoms laikotarpiu nuo 2015 m. gruodžio 16 d. iki 2017 m. vasario 28 d. padengti, yra 12 000 000 EUR.“;
            
         
               6)
            
            
               16 straipsnio antra pastraipa pakeičiama taip:
               „Jis taikomas iki 2018 m. gruodžio 31 d.“
            
         2 straipsnis
   Šis sprendimas įsigalioja jo priėmimo dieną.
   
      Priimta Briuselyje 2016 m. gruodžio 12 d.
      
         
            Tarybos vardu
         
         
            Pirmininkė
         
         F. MOGHERINI
      
   
   
      (1)  2012 m. liepos 16 d. Tarybos sprendimas 2012/389/BUSP dėl Europos Sąjungos regioninių jūrinių pajėgumų stiprinimo Somalio pusiasalyje misijos (EUCAP NESTOR) (OL L 187, 2012 7 17, p. 40).
   
      (2)  2014 m. liepos 22 d. Tarybos sprendimas 2014/485/BUSP, kuriuo iš dalies keičiamas Sprendimas 2012/389/BUSP dėl Europos Sąjungos regioninių jūrinių pajėgumų stiprinimo Somalio pusiasalyje misijos (EUCAP NESTOR) (OL L 217, 2014 7 23, p. 39).